
illalura,  de  quo  sum  dicturus,  magni  est  momenti,  si 
naturam  ejus  et  frequentiam  respicimus,  quare  mirum  vi- 
deri debet  nullam  ejus  descriptionem  apud  antiquiores 
Pathologos  reperiri.  Res  tamen  ita  se  habet,  namque  in 
eorum  operibus  hunc  in  finem  evolutis  nihil  fere  de  no- 
stra materie  indagare  potuimus.  Doctor  Bright(l)  no- 
socomii Guavii,  quod  Londini  est,  medicus,  primus  hujus 
morbi  descriptionem  edidit,  quamobrem  hoc  malum  mor- 
bus Brightii  nominatur. 

Ex  antiquioribus  quidem  Pathologiae  peritis  Mor- 
gagni in  libro  suo  egregio  de  sedibus  et  causis  mor- 
borum conditionem  renum  ei,  quam  Dr.  Bright  depin- 
xit, haud  absimilem  tradidit;  brevis  autem  illa  descriptio 
neutiquam  perspicua  satis  est;  quamquam  fateri  oportet,  si- 
militudinem quandam  inter  eam  et  Brightii  descriptionem 


(1)  Reports  of  medical  cases  !>v  Dr.  BrigM.  r.omlon  7U27. 

inveniri  posse,  adeo  quidem,  ut  suspicari  forsan  possis, 

I 

hos  auctores  descriptiones  suas  singulares  ab  eadem  vel 
simili  morbosa  renum  conditione  deduxisse. 

Professor  Andral,  Parisiensis,  descriptionem  cujus- 
dam  exempli  aegrotationis  renum  analogae  ei,  de  qua 
Bright  disseruit,  nobiscum  communicavit  in  libro  suo 
wclinique  medicale«,  pariterque  ac  Morgagni  hydropem 
simul  adesse,  quod  frequens  est,  adnotavit.  Mutatae  au- 
tem urinae  conditionis  nulla  mentio  apud  hos  auctores 

\ 

exstat,  'quae  tamen  plane  omnium,  quae  Dr.  Bright  suis 
investigationibus  reperit,  maximi  est  momenti. 

Jam  prius  alii  medici,  praecipue  Anglici,  urinam  eo 
tempore,  quo  hydrops  urgeat,  esse  albuminosam,  annota- 
runt, non  autem  nexum  illum  detexerunt  inter  peculia- 
rem urinae  condiljionem  et  vitium  organi  secretorii.  Ma- 
ximum autem  meritum  disquisitionum  Brightii  diligen- 
tissime institutarum  in  eo  est,  ut  nexum  illum,  qui  num- 
quam  non  inter  hoc  vitium  renum  singulare  et  mutatam 
urinam  intercedit,  detexerit,  adeo  ut  statim  et  simplicis- 
sima ratione  diagnosin  accuratam  constituere  possimus, 
quod  in  quolibet  morbo  tractando  uti  primus,  ita  prae- 
cipuus gradus  esse  solet. 

Paucis  annis  post  librum  a Dr.  Bright  editum  com- 
mentarius magni  aestimandus  cum  observationibus  novis 
plurimis,  nomine  «observations  on  the  variety  of  dropsy 

which  depends  on  diseased  kidneys.  By  Professor 
Chr istis on«  in  medium  prolatus  est  (1),  in  quo  ea, 
quae  suis  investigationibus  Dr.  Bright  reperit,  satis  con- 
firmata et  argumenta  chemica  subtilius  exquisita  sunt. 

Dr.  Gregory  quoque  Edinensis  librum  edidit,  cui 
titulus  «on  diseased  states  of  the  kidneys  connected  du- 
ring  life  with  albuminous  urine  illustrate  by  cases, « in  quo 
investigationes  Doctoris  Bright  amplius  sunt  confirma- 
tae, multa  exempla  ibi  tradita  cum  descriptionibus  morbi 
vestigiorum  post  mortem  detectorum  notitiam  hujus  rei 
priorem  utilissime  augent  et  cum  iis,  quae  auctores  alii 
tradiderunt,  comparata  nobis  persuadent,  ea,  quae  de  pa- 
thologia  hujus  morbi  Doctor  Bright  dixerit  atque  inve- 
nerit, et  gravissima  et  vera  esse,. 

PATHOLOGIA  RENUM  IN  MORBO  BRIGHTII. 

Hujus  morbi  notae  in  renibus  conspiciendae  neque  per- 
multae sunt  neque  cognitu  difficiles.  Eas  primum,  quae  in- 
eunte  morbo  occurrunt,  describamus,  progressusque  morbi, 
prout  nova  usque  adjiciuntur  laesiones,  persequamur,  donec 
ad  gravissimam  dictorum  organorum  fabricae  mutatio- 
nem, quae  tuto  existcre  nequeat,  pervenerimus. 

Inter  ipsa  hujus  mali  exordia  nihil  mutationis,  nisi 


(1)  Eilinb.  medie,  a tui  surgical  Journal'  1112U. 

mollities  quaedam  insolita  invenitur,  qua  renes  quasi  flac- 
cidi redduntur.  Hoc  tempore  color  vel  nihil  a solito 

l 

, <■ 

abhorret,  vel  ob  debito  majorem  sanguinis  congestionem 

v 

aliquanto  saturior  est,  quod  quidem  rarius  fit,  attamen 
quibusdam  in  exemplis  eatenus  observatum  est,  ut  haec 
organa  tota  colorem  intense  purpureum,  imo  pullum,  ex- 
hiberent. Talibus  in  exemplis  color  plane  ab  aucta  san- 
guinis quantitate  pendere  videtur,  namque  renes  ita  affe- 
cti incisi  haud  parum  sanguinis  edunt  et  pallescunt. 

Progrediente  morbo  renes  colorem  fusco  - flavum, 
quasi  maculatum  exhibent  et  insolitam  adhuc  retinent 
mollitiem.  Paulo  post  haec  organa  duriora  fiunt,  et  eo- 
rum facies  summa  lobularem  quodammodo  speciem  exhi- 
bet, et  partes  magis  eminentes  plerumque  ceteris  palli- 
diores sunt.  In  hoc  statu  vix  omnino  partes  induratae 
iis  materiis  possunt  impleri,  quae  hunc  in  finem  in  arte- 
riam renalem  infundi  solent.  Procedente  vitio  substantia 
corticalis  per  majorem  et  fere  per  totum  circuitum , co- 
lorem flavo-fuscum  induisse  videtur  et  materia  granulata 
deposita  reperitur,  primum  quidem  tam  parca,  ut  summa 
renis  'facies  quasi  arenulis  conspersa  videatur.  Renes 
non  minorem,  quam  prius,  mollitiem  exhibent. 

Paulatim  materia  haec  granulata  augescit  et  summa 
pars  renum  plura  puncta  subflava  ostendit,  dum  per  sin- 
gulas quasi  areas  hic  illic  vasa  sanguifera  arboris  instar 

distributa  conspiciuntur.  Haec  plerumque  satis  notabilia 
'sunt,  eo  magis,  si  cum  colore  caeterarum  partium  sub- 
flavo  conferuntur.  Rene  ita  affecto  juxta  longitudinem 

I 

inciso  in  substantia  corticali  haec  materies  morbosa  depo- 
sita reperitur.  Aliquando  unus  ren  altero  gravius  est 
affectus,  interdum  uni  tantum  alterutrius  renis  parti  mor- 
bus insidet.  Denique  materia  haec  granulata  deposita, 
quae  mutatio  morbosa  fabricae  istius  organi  prae  ceteris 
maximi  est  momenti,  nec  non  symptomatum  gravissimo- 
rum et  maxime  morbiferorum  causam  sistit,  in  singuli» 
fere  exemplis,  quod  ad  copiam  attinet,  variat.  Depositio 
augescere  solet,  donec  tandem  vel  tota  substantia  corti- 
calis deleta  est,  vel  huic  materiae  cessit.  Ita  species 
substantiae  corticalis  striata  ex  toto  deletur  et  tubuli 
etiam  uriniferi  quadan  tenus  occupantur  et  saepe  similis 
materia  inter  horum  fibras  deposita  invenitur. 

Renes  hoc  modo  affecti  plerumque  sunt  amplificati 

# 

et  solito  longe  molliores.  Hoc  morbi  tempore  prae  ce- 
teris partim  intus  partim  extrinsecus  variegatus  specta- 
tur materiae  corticalis  color.  Nunc  fere  albus,  nunc  xa- 
rie  purpureus,  fuscus,  aut  fulvus,  pullus,  vel,  qui  longe 
frequentissimus  est  color,  subfusco  - flavus  apparet;  in 
nonnullis  etsi  raris  quidem  exemplis  materiae  granulatae 
interposita  sunt  vasa  sanguifera,  quae  colorem  puuiceum 
vel  roseum  efficiunt.  Varii  isti  colores  plerumque  singu- 


8 

/ 

lares  et  discreti,  quandoque  autem  congregati  reperiuntur, 
unde  fit  species  varia  et  maculata. 

Hoc  tempore  materia  granulata  plane  in  externa  re- 
nis facie  conspicitur,  eique  plerumque  colorem  praebet 

subfusco-flavum,  simulque  maculae  ramorum  vascularium 

% 

more  structae  plurimae  sunt. 

Ubi  ulterius  deinde  processit  morbus,  imminuitur 

\ 

renis  magnitudo,  adeo  ut,  si  prius  auctus  esset,  ad  pri- 
stinam prolem  reducatur.  IIoc  morbi  provectioris  tem- 
pus quoque  notatur  faciei  externae  inaequalitate  levi,  qua 

structura  granulata  evidentius  patet,  nec  non  pluribus  va- 

« 

sorum  arboribus  similium  maoulis , quae  a parte  quadam 
faciei  summae  depressa,  tanquam  e centro,  in  radiorum 
formam  excurrunt.  Prout  ren  mole  minuitur,  solidior  evadit, 
et  simul  figura  ejus  inaequabilior  et  deformis  quodammodo 
evadit.  Paulatim  renes  magnitudine  adeo  imminuuntur,  ut 
solito  tandem  minores,  aliquando  multo  minores  fiant.  Eadem 
proportione,  qua  imminuuntur,  duriores  fiunt,  eo  usque,  ut 
nonnumquam  duritiem  fere  semi-  cartilagineam  adipiscan- 
tur. Durities  autem  variis  in  exemplis  varia  est,  sed  hoc 
tempore,  quam  alio  quovis,  renes  semper  densiores  sunt. 
Praeterquam  quod  magnitudine  imminuuntur  et  densitate 
mutantur  haec  viscera,  saepe  lobularia  fiunt,  et  in  summa 
facie  magis  scabra  plurimas  eminentias  exhibent  rotun- 
das coloris  varii,  potissimum  vero  subfusco  - flavi , cum 


9 


purpureo  et  rubro  mixti,  ob  plurima  nimirum  vasa  san- 
guifera  proprio  humore  plena. 

Rene  hoc  morbi  tempore  inciso,  copia  materiae  gra- 
nulatae,  quae  in  locum  materiae  corticalis  consumptae 
fuerat  ante  deposita,  jam  multo  imminuta  reperitur,  adeo 
ut  aliquando  nihil  amplius,  quam  tenuis  ejus  lamina  in- 
ter  fundos  tubulorum  uriniferorum  et  tunicam  renis  inter- 
cedat. Aliis  in  exemplis  materia  granulata  ex  toto  in 
quibusdam  partibus  est  consumpta,  eo  usque  ut  interdum 
fundi  tubulorum  uriniferorum  tunica  renis  propria  sola 
obtecti  reperiantur,  quod  tamen  raro  occurrit.  Post  ali- 
quod morbi  tempus  omnibus  in  exemplis,  varia  tamen  / 
proportione,  materia  haec  granulata  submoveri  videtur, 
unde  sine  dubio  pendet  imminutio  renum  magnitudinis, 
haud  secus  ac  verisimile  videtur,  eadem  materia  morbosa 
deposita  antea  eos  amplificari.  Hoc  tempore  morbi  pars 
magna  texturae  tubularis  granulata  materia  occupatur,  et 
tubuli  uriniferi  paene,  imo  aliquando,  sed  in  uno  tantum 
rene,  ex  toto  deleti  sunt  inventi.  Talibus  in  exemplis 
renum  moles  multum  imminui  solet. 

Talis  est  plerumque  morbi  finis,  pauci  vero  tam  diu 
vivunt,  ut  renum  structura  hancce  mutationem  adipiscatur. 

Professor  Christi son  tradidit  exemplum  cujusdam 
rarissimae  morbosae  mutationis  renis  fabricae.  In  hoc 
casu  symptomati  iis  similia  erant,  quae  conditionem 

modo  descriptam  comitantur.  Vestigia  morbi  post  mortem 
detecta  haec  erant:  — Ren  detfter  in  saccum  magnum 
fibrosum  osseumque,  intus  eadem  materia  pertextum,  erat 
conversus.  Humor  in  eo  erat  serosus,  turbidus,  innatan- 
tibus pluribus  quasi  argenteis  floccis.  Quos  quum  Cliri- 
stison  examini  submisisset,  ex  mero  cholesterino  con- 
stare comperit.  Arteria  renalis  dextra  fere  obliterata  erat. 
Ren  sinister  eidem  organo  hoc  modo  implicito  similis  fuit; 
neque  in  hoc  aliud  quidquam  erat  notabile,  quam  quod 
infundibula  hic  illic  maculis  cholesterini  livebant.  Ureter 
quoque  solito  amplior  fuit. 

Praeter  materiam  granulatam  depositam,  huic  singu- 
lari vitio  propriam,  sacculi  serosi  haud  raro  in  renibus 
inveniuntur,  variae  sunt  magnitudinis  et  faciei  horum  ex- 
teriori plerumque , interdum  tamen  interiori  snbstantiae, 
insiti  sunt.  Tubercula  etiam  interdum  etsi  raro,  in  di- 
versis renum  partibus  reperiuntur. 

Tunica  renum  propria  urgente  hoc  malo  interdum 
solito  paulo  est  crassior  et,  praesertim  si  renes  ipsi  sunt 
molles  et  amplificati,  facile  detrahitur.  Alias  firmissime 
summae  renis  faciei  adhaeret.  Ob  varias  renum  conditio- 
nes morbosas  in  hac  aegrotatione , quae  adumbrare  co- 
nati sumus,  plane  fieri  non  potest,  quin  functiones  eorum 
multum  impediantur  et  perturbentur.  Pars  renum  secer- 
nendo dicata  paulatim  deletur,  donec  tandem  renum  stru- 

ctura  eo  usque  mutata  sit,  ut  prorsus  exercendis  mune- 
ribus fiant  impares  et  homo  ita  affectus  vix  meliori  uta- 
tur conditione,  quam  animal  renibus  orbatum. 

De  urina  morbi  Brightii  secreta. 

Mutationes  varias  morbosas  per  hoc  vitium  urina  subit, 
ideoque  tam  quod  ad  diagnosin  quam  quod  ad  curationem 
summi  ponderis  est,  ut  haec  curiose  et  subtiliter  examinetur. 
Urina  vel  quantitate  vel  colore  vel  spissitudine,  prae  omni- 
bus autem  proportione  variorum  quae  ei  insunt,  princi- 
piorum mutari  potest.  Has  mutationes  mox  recensebimus, - 
sed  ante  haud  alienum  erit  adnotare,  urinam,  quae  exa- 
mini sit  subjicienda,  eam  esse  debere,  quae  mane  ante 
cibum  quemlibet  assumptum  reddita  sit,  tunc  enim  tem- 
poris  urina  plus  materiarum,  quae  praecipitari  queant, 
continet,  quam  urinam  antiqui  pathologi  urinam  sangui- 
nis nominarunt  et  eam  distinxerunt  ab  urina  potus. 

Quantitas  urinae  in  hoc  morbo  intra  horas  viginti 

t 

quatuor  redditae  admodum  variat.  Sed  plerumque,  an- 
tequam ullum  medicum  auxilium  adhibitum  fuerit,  parca 
est  et  normali  quantitate,  quae  librarum  quatuor  fere  ae- 
stimatur, minqr.  Ex  iis  casibus,  quod  Chr  istis  on  ot 
Grego ry  in  medium  protulerunt,  hoc  plane  demonstra- 
tur. Ili  viri  enim  quantitates  minimas  et  maximas  intra 
horas  viginti  quatuor  redditas  singulis  in  casibus  tradi- 
derunt. 

Minimae,  ut  jam  dictum  est,  urinae  plerumque  ante- 
quam curatio  ulla  medica  tentata  fuerit,  sub  finem  morbi, 
sine  mora  aut  impedimento  progressi,  et  gravissimis  in 
exemplis  per  totum  fere  morbi  cursum  redduntur.  Ma- 
ximae contra  quantitates  tum  reddi  solent,  quum  medi- 
cum auxilium  fuerit  jam  adhibitum  et  inter  ipsa  morbi 
/ 

initia;  sed  interdum  per  spatium  morbi  haud  exiguum 
prima  copiosa  admodum  excernitur.  Respiciamus  nunc 
casus  a Christison  et  Gregory  prolatos,  ex  quibus 
prodit,  quantitatem  urinae  intra  horas  viginti  quatuor  red- 
ditae ab  uncia  una  ad  unc.  140  variare,  sed  in  omni  fere 
exemplo,  quo  quantitatem  a sano  homine  reddi  solitam 
superet,  curationis  medicae  effectibus  hoc  esse  imputandum. 
In  quibusdam  casibus  relatis  quantitas  urinae  parcissima 
est;  in  aliquot  haecce  secretio  per  horas  viginti  quatuor, 
vel  plures  ante  mortem,  ex  toto  fere  suppressa  erat  et 
in  uno  a Gregory  memorato  fere  in  toto  per  dies  no- 
vem ante  mortem  deficiebat,  quo  scilicet  temporis  spatio 
aeger  singulas  tantum  uncias  circiter  reddiderat.  In  hoc 
exemplo}  morbus  gravissimus  erat.  Ex  parcitate  au- 
tem urinae  non  semper  vehementiam  morbi  accurate  me- 
tiri licet. 

Spissitudo  urinae  in  hoc  morbo  fere  semper  quam 
sani  hominis  minor  est,  quod  proprium  morbi  indicium 
est,  et  materiis  solidis  urinae  imminutis  debetur.  Gravi- 
das specifica  a 1004,5  ad  1032,  aquae  pondere  1000  ae- 


13 


quante  variat.  UterqUC  tamen  ponderis  gradus,  qui  ex- 
tremus est,  rarissime  observatur  et  in  hac  serie  observa- 
tionum semel  tantum  in  50  circiter  casibus.  Gradus  in- 
termedii saepe  observantur.  Media  aestimatio  densitatis 
totidem  in  exemplis  a DD.  Cliristison  et  Gregory 
editis  1012,7  aequavit.  Tum  plerumque  cum  morbus  pro- 
vectior, gravitas  urinae  specifica  minor  fit,  quod  tamen 
non  semper  ita  se  habet,  namque  ab  initio  inde  .admodum 
exigua  esse  potest. 

Rationem  plerumque  fere  consimilem  ac  quantitas 
urinae,  gravitas  ejus  specifica  habet.  Sic  in  decem  exem- 
plis e viginti  sex  a DD.  Cliristison  et  Gregory  traditis 
gravitas  specifica,  prout  quantitas  imminuebatur,  augescebat. 
In  ceteris  decem  exemplis  parum  vel  nihil  consensionis 
inter  quantitatem  urinae  et  ejus  gravitatem  specificam  in- 
tercedebat. Currente  hoc  morbo  urinae  indoles  non  in 
variis  exemplis  modo , sed  in  iisdem  vario  tempore  dif- 
fert. Differentia  maxima  in  quantitate  et  compositione 
solidorum,  quae  in  urina  sunt,  consistit;  et  analyses  in- 
sequentes  a Cliristison  institutae  mutatam  urinae  com- 
positionem atque  relatas  varietates  bene  exponunt.  In  uno 
casu  Cliristison  urinam  quinquies,  in  quinque  aliis  singu- 
laribus semel  examini  subjecit.  Has  observationes  fusius 
apponamus,  quoniam  In  hoc  malo  urinae  conditio  summi 

est  momenti,  nec  nisi  ab  ea  diagnosis  certa  et  accurata 
deduci  potest. 

ANALYSIN  URINAE  IN  SEX  CASIBUS  PROPONENS. 

Ex  hac  tabula  constat  solida,  quae  urinae  insunt, 
rationem  admodum  consimilem  cum  gravitate  specifica 
alere,  imminuta  nempe  sunt,  prout  haec  imminuitur,  au- 
cta prout  major  est  densitas.  Plane  quoque  apparet, 
proportionem  solidorum  longe  aliam  esse  ac  eam,  quae 
in  hominis  sani  urina  esse  solet,  et  quo  manifestius  hoo 
sit,  comparationis  causa  analysin  urinae  sanae  a Chri- 
stison  propositam  subjiciamus.  Cum  quantitas  uncia- 
rum 35  et  gravitas  specifica  1029  erat,  solidorum  par- 
tes 67,7  in  1000  erant.  Ex  his  55,2  ex  urea  cum  ace- 
tatibus  animali  natura  imbutis;  II,  1 e muriatibus,  sul- 
phatibus  atque  phosphatibus  alkalinis,  1,0  e salibus  ter- 
reis, 0,4  e muco  vesicae  constabant.  Hisce  urinae  mor- 
bosae et  sanae  investigationibus  inter  se  invicem,  collatis 
in  aprico  est,  solidorum  in  urina  morbosa  quam  in  sana 
plerumque  minorem  portionem  esse.  Quantitas  ureae 
multo  minor  est  ut  et  caeterorum  salium,  dum  sales  terrei 
quandoque  vel  nulli  vel  saltem  tam  parci,  ut  detegi  non 
possent,  fuisse  videntur.  Praecipua  autem  mutatio  in 
morbo  nostro  imminuta  ureae  proportione  et  quantitate 
cousistebat;  et  in  omnibus  casibus,  ubi  Christison  uri- 
nam examini  subjecit,  adeo  parca  fuit,  ut  vix  dimidium 
solitae  proportionis  aequaret,  aliquando  non  quintam  par 
tem  attingeret.  Nec  tamen,  quamquam  hic  sit  praecipuus 
defectus  (t  fortasse  causa  gravissima  symptomatum  morbi 

ex  comparata  ejus  parcitate  vehementia  symptomatum  ac- 
curate metienda  esse  videtur. 

Albumeii  cpiod  secundum  aualysin  propositam  urinae 
sanae  huic  inessc  non  videtur,  non  in  morbosa  urina  ne  se- 
mel quidem  deest,  in  quibusdam  casibus  maxime  imperat. 
Uno  vel  altero  morbi  tempore  quovis  in  casu  detegi  po- 
test 5 neque  revera  difficulter,  namque  tali  urina  levi  ca- 
lori obnoxia,  humor  quasi  nubilus  et  turbidus  fit,  et  si 
diutius  adhibetur  calor^  flocci  satis  evidentes  in  eo  con- 
spiciuntur. Hi  flocci  in  albumine  calore  coacto  con- 
stant. Hoc  modo  vel  exigua  ejus  quantitas  detegi  potest. 

Coagulatio  urinae  in  hoc  morbo,  qua  albuminis  se- 


paratio sive  calore  admoto,  sive  aliis  modis  cognoscitur, 
vel  floccis  nempe  formatis  vel  obscuritate  quasi  lactea  in 
urina  exorta,  admodum  variat,  sed  plurimum  ad  diagno- 
sin constituendam  confert.  Ratio  simplicissima  et  quae 
ad  optimas  pertineat,  albumen  in  urina  detegendi,  ea  est, 
ut  pauxillum  hujus,  puta  dr„  in  tubulum  vilreum  ium.it- 
tatur,  talis  capacitatis,  ut  liquor  non  amplius  quam  polli- 
cem unum  ejus  longitudinis  impleat.  Hic  tubulus  deinde 
super  flamma  lampadis  aleohole  sustentata  tenendus  est, 
donec  liquor  in  eo  leniter  ebullire  incipiat;  tunc  nubi- 
lus primum,  antequam  ad  gradum  Thermometri  Fahren- 
hcit:  212  calefactus  est,  apparet,  tunc  paulatim  calore 
persistente  flocci  plerumque  fiunt,  quem  colotem  conti- 

miari  necesse  est,  donec  liquor  plane  ebulliat,  ut  albu- 
men perfectius  separetur.  Solutio  hydrargyri  oxydati 
muriatici,  utpote  adminiculum  exploratorium  calore  sub- 
tilius adhibetur.  Ubi  urina  pallidissima  est,  flocci  albu- 
minosi  albi  sunt,  fusci  autem , si  illa  ruberrima  aut  cru- 
enta est.  Quibusdam  in  casibus,  ubi  urina  albumine  ab- 
undat hoc  eodem  modo,  quo  in  sero  sanguinis,  calore 
admoto  in  massam  solidam  concrescit.  In  aliis  rariori- 

y ' 

bus  quidem  casibus  urina  tantum  spissitudinem  gelatinae 
adipiscitur  atque  pellucida  restat.  In  paucis  aliquot  ca- 
sibus, quum  sit  urina  magis  solito  alkalina,  albumen  ca- 
lore admoto  non  separatur,  cujus  autem  incommodi  re- 
medium  in  eo  est,  ut  alkali  per  acidum  hvdrochloricum 
antequam  admoveatur  calor,  neutrum  reddatur. 

Quantitas  albuminis  in  urina  urgente  hoc  morbo 
multum  variat,  quod  e tabula  supra  proposita  apparet, 
in  qua  inter  partes  1,  5 ad  14  in  mille  partib.us  variare 
videtur.  . • i.  . 

i 

Quamquam  albumen  in  urina  detegendum  summi  est 
momenti  in  hoc  morbo  cognoscendo , tamen  non  pro- 
prium et  certum  ejus  indicium  est.  In  hydrope  anasarca 
enim  urina  continet  albumen  et  calore  coagulat  eadem 
proportione,  qua  urea  non  reperitur,  quod  AI  ii  1 1 e r in 
physiologia  sua  adnotat,  ubi  etiam  observationes  chemi- 
corum  Rose  et  Henry  leguntur,  quibus  in  hepatitide 

chronica  albumen  in  urina  reperiri  et  iiream  evanescere 
confirmatur.  Henry  in  libro  suo,  cui  titulus  est:  „ele- 
ments  of  chemistry“,  sicut  etiam  Turner  in  libro  suo 
eundem  titulum  prae  se  gerente  contendunt,  in  urina 
sana  saepius  albumen  reperiri,  cui  quoque  Gmelin  in 
libro  suo  „chemica  organica"  non  repugnat,  idque  ex  ea 
per  Tanninam  et  Bichloridum  hydrargyri  praecipitari  tra- 
dit; idem  porro  adjicit,  id  crebro  in  urina  morbosa  de- 
tegi, et  cum  ea  putrescendi  propensionem  communicare 
sibi  videri. 

Plerumque  quo  parcior  urina  est,  eo  facilius  coa- 
gulat, quae  tamen  ratio  non  semper  observatur,  imo  in- 
terdum prorsus  contraria  exstat;  dum  in  quibusdam  ex- 
emplis facilitas  qua  coagulat,  fere  eadem  restat,  etiamsi 
quantitas  urinae  multum  mutata  fuerit.  Nihilominus  sae- 
pissime fit,  ut  pari  ratione,  qua  urinae  quantitas  augetur, 

/ 

facilitas  coagulandi  decrescat,  et  aliquando  profecto  nulla 
omnino  coagulatio,  calore  saltem  admoto,  obtineri  queat. 
Quo  haec  firmiora  sint,  annotare  liceat,  in  novem  casi- 
bus e viginti  sex  supra  relatis  a Christison  observatis 
urinam  multum  coaguli  exhibuisse,  et  in  septem  ex  his 
novem  quantitatem  urinae  naturali  longe  minorem,  in  uno 
autem  unciarum  40,  in  altero  unciarum  140  fuisse. 

Ex  illis  viginti  sex  exemplis  in  quatuor,  in  quibus 
admoto  calore  leviter  tantum  coibat  sive  turbabatur  urina, 

in  tribus  quantitas  hujus  liquoris  naturali  tninor  erat  , in 
uno  uncias  80  aequabat. 

In  reliquis,  in  quibus  urinae  coagulatio  modica  erat, 
quantitas  hujus  liquoris  ab  unciis  24  ad  104  variabat. 

Paruin  vel  nihil  consensionis  inter  gravitatem  urinae 
specificam  et  facilitatem  coagulandi  existit.  Urina  admo- 
dum coagulabilis  fuit/  quum  gravitas  specifica  1015  es- 
- . ...  1 

set;  atque  urina  ejusdem  hominis,  quum  non  amplius 
coagulabilis  esset,  gravitatem  specificam  1022  habebat 

In  alius  hominis  urina  contrarium  prorsus  observa- 
tum est,  ubi  nimirum  gravitas  specifica  1007,9  modica 
tantum  coagulab 'litas  erat,  alio  autem  tempore,  quo  gra- 
vitas specifica  1018,3  erat,  plurimum  coaguli  ostendebat. 
E 26  exemplis  jam  memoratis  in  novem  urina  admodum 
coagulabilis  fuit,  et  in  his  gravitas  specifica  a 1009  ad 
1016  variabat.  In  quatuor  urina  leviter  tantum  coagula- 
bilis erat,  gravitasque  specifica  a 1008,5  ad  1018,5  va- 
riabat. In  reliquis  exemplis  coagulandi  facultas  modica 
fuit  cum  gravitate  specifica  a 1004,5  ad  102.3  variante. 
Defectus  hic  consensionis  inter  gravitatem  specificam 
urinae  et  facultatem  coagulandi,  huic  ipsi  liquori  plus 
solito  alkalino  in  quibusdam  exemplis  tribuendus  est,  in 
aliis  defectui  consensionis  inter  gravitatem  albuminis  et 
aliorum  solidorum,  quae  urinae  insunt.  Neque  enim  du- 
bitari potest,  quin  quantitas  albuminis  quae  adfuerit,  gra- 

vitatem  specifioam  efficiat;  cujus  rei  id  documentum  est, 
quod  Gregory  observavit,  gravitatem  specificam  sublato 
albumine  a 101S  ad  1015,5  redigi. 

Urinae  in  hoc  morbo  varii  sunt  colores  plus  mi- 
nusve  ab  eo,  quem  habet  sani  hominis  urina,  recedentes. 
Hic  humor  fuit  pallido-flavus,  stramenti  similis,  subrubro- 
fuscus,  ruber,  in  quibusdam  exemplis  fere  naturalis. 
Ex  viginti  sex  exemplis  supra  memoratis  in  undecim 
color  pallido  flavus,  stramenti  similis  erat,  in  quatuor  sub- 
ruber, in  uno  fere  naturalis,  et  in  alio  subflavus;  coloris 
in  nc^em  reliquis  casibus  mentio  nulla  exstat.  Color 
pallido-flavus  stramenti  similis  longe  frequentissime  oc- 
currit, quod  ex  supra  traditis  abunde  patet.  Color  sub- 
ruber plerumque  particulis  sanguinis  rubris  tribuendus 
est.  Nulla  consensio  manifesta  inter  urinae  quantitatem 
et  colorem  intercedere  videtur:  iis  autem  in  exemplis, 
ubi  dilutioris  quam  saturioris  coloris  est,  videtur  esse 
parcior.  Ex  22  exemplis  enim  hunc  in  finem  observa- 
tis, in  quibus  color  pallido-flavus  stramenti  instar  erat, 
quantitas  ab  unciis  2 ad  30  in  octo  exemplis,  a 40  ad 
48  in  undecim,  a 50  ad  70  in  tribus  variabat.  In  qua- 
tuor, quibus  urinae  color  prorsus  aut  paene  naturalis 
erat,  quantitas  ab  unciis  12  ad  100  in  sex  casibus,  qui- 
bus urinae  color  saturrimus  exstitit,  a 20  ad  110  va- 
riabat. 

Gravitas  specifica  plerumque  ubi  urina  diluti  colo- 

« 

ris  est,  parva  esse  videtur,  atque  ubi  hujus  coloris  urina 
fuit  in  exemplis  26  jam  memoratis,  haec  a 1001,5  ad 
1018,5  variabat.  In  urina  saturrimi  coloris,  nec  non  in 
cruenta  et  ea,  quae  speciem  naturalem  referebat,  gravi- 
tas specifica  a 1009  ad  1025  variare  videbatur. 

Urina  pallida  plerumque  facilius  coagulabat.  Ex 
casibus  undecim  circa  urinam  pallidam  observatis  in  uno 
leviter  tantum,  in  sex  mediocriter,  in  quatuor  facillime 
coagulabat  urina.  Ex  quinque  exemplis  de  urina  saturi 
coloris  observatis,  ne  exemta  quidem  cruenta,  in  duobus 
mediocriter,  in  tribus  valde  coagulabilis  hic  liquor  erat. 
Ex  duobus  exemplis,  in  quibus  urinae  color  prope  na- 
turalis erat,  in  uno  mediocriter  in  altero  valde  coagu- 
labilis erat. 

DE  PATHOLOG1A  SANGUINIS. 

In  hoc  morbo  sanguis  non  secus  atque  urina  haud 
leves  subit  mutationes.  Saepe  vigente  morbo  sanguinem 
mitti  necesse  erat,  et  e corpore  missus  corium  pleuriti- 
cum et  crassamentum  multum  exhibere  consueverat.  Ali- 
quando tamen  ros  aliter  sese  habet  atque  haud  raro  in 
eodem  exemplo  variare  videtur.  In  vigiuti  septem  ob- 
servationibus, quae  circa  exempla  26  saepius  memorata 
instituebantur,  decies  novies  sanguinis  tunicam  ooriaccam, 
non  autem  in  octo  reliquis,  ostendit.  Hacc  tunica  co- 

riacea  autem  nihil  aliud  indicat,  quam  coagulationem  retar- 
datam fibrinae  sanguinis,  (Mueller?s  Physiologie)  quae 
retardatio  variis  modis  .cffici  potest. 

Sanguinis  serum  in  hoc  morbo  nonnumquam  quasi 
lacteum,  sive  opalescens  fieri  videtur,  dum  a crassamento 
separatur,  atque  ex  viginti  septem  observationibus  de  sero 
factis  in  octo  haec  mutatio  conspecta  est,  in  quarum  se- 
ptem crustam  coriaceam,  haud  tamen  in  octava,  sanguis 
ostenderat.  Lactea  haec  seri  sanguinis  species,  quae  in 
aliis  quoque  morbis  nonnumquam  apparuit,  ut  Christi- 
son  piltat,  pauxillo  olei  in  sero  debetur.  Quae  inve- 
stigationes autem  comprobatione  maxime  indigere  mihi 
videntur,  equidem  potius  existimo,  hanc  mutationem  vel 
albumini  seri , vel  fibrinae  in  sero  solutae  tribuendam  esse. 

Gravitas  seri  specifica  plerumque  multo  minor  est, 
namque  ex  septem  observationibus  in  una  tantum  fere 
ad  gravitatem  specificam  sani  sanguinis  seri  accedebat, 
in  sex  ceteris  alia  erat,  ut  infra  proponetur.  Gravitas 
specifica  enim  sani  sanguinis  seri  a 1027  ad  1029  ae- 
stimatur (Muellers  Physiologie.)  In  observationibus 
sex  autem  circa  serum  sanguinis  aegroti  factis  haec  erat 
gravitas  specifica;  1018,5,  1019,3  (gelatinosum  tantum 
calore  admoto  factum);  1020  (solida  in  mille  partibus 

68.2) ;  1022,5;  1023;  1024,8  (solida  in  1000  partibus 

81.2) .  Imminuta  gravitas  specifica  seri  a mutata  quanti- 

tate  solidorum,  quae  insunt,  pendet,  quod  in  tribus  hu- 
jusmodi  observationibus  antea  propositis  satis  elucet,  in 
una  enim  earum  albuminis  defectus  eo  designabatur, 
quod  admoto  calore  gelatinosum  tautummodo  factum  est 
serum.  In  reliquis  duabus  quantitas  solidorum  quam  in 
sero  sanguinis  sani  longe  minor  est.  Quo  facilior  autem 
comparatio  fiat,  quantitatem  solidorum  in  sero  sanguinis 
sani' auctore  Christison  circiter  102  partis  in  1000 
esse,  adnotare  liceat.  Prevost  et  D urnas  quantitatem 
solidorum  100  partes  esse  contendunt  in  1000  partibus. 
(M  u e 1 1 e r s Physiologie,) 

Nihil  non  intererit,  ut  hoc  loco  quantitatem  solido- 
rum in  sero  sanguinis  cum  eorundem  in  urina  quanti- 
tate conferamus.  Solidis,  quae  sero  sanguinis  hominis 
morbo  nostro  laborantis  insunt,  cum  iis,  quae  urina  ejus- 
dem hominis  continet,  comparatis,  duobus  in  exemplis 
quantitates  esse  has  repertum  est:  in  casu  primo  serum 
sanguinis  continuit  68,3  partes  solidorum  atque  habebat 
gravitatem  specificam  1020;  — urina  continuit  38,6  par- 
tes  solidorum  et  habuit  gravitatem  specificam  1016,3. 
In  casu  altero  continuit  serum  sanguinis  81,2  partes  so- 
lidorum et  habuit  gravitatem  specificam  1024,  — urina 
continuit  22,8  partes  solidorum  ejusque  gravitas  specifica 
fuit  1009,1 — Quantitas  solidorum  seri  in  duobus  his  exem- 
plis cum  quantitatecorundem  in  urina  quadantenus  consentire 


24 


videtur,  unde  verisimile  est,  si  ea  in  alterutro  superent, 
parca  in  altero  fore  et  vice  versa.  Gravitas  specifica 
urinae  in  duobus  his  exemplis  ob  eandem  causam  ra- 
tionem universam  cum  quantitate  solidorum  in  sero  san- 
guinis aluisse  videtur.  In  his  exemplis  quoque  et  ob  eandem 
causam  constat,  gravitatem  seri  specificam  quodammodo 
cum  urinae  gravitate  specifica  consentire.  Quae  enim 
si  exigua  altera  major  est,  et  res  quoque  vicissim  ita 
se  habet.  De  hisce  autem  proxime  propositis  ex  obser- 
vationibus tam  paucis  ratiocinia  certa  deduci  vix  possunt. 

Quamquam  urea  in  hoc  morbo  solito  parcior  per 
urinam  excernitur,  Christi son  tamen  satis  demonstra- 
vit, eam  in  sanguine  esse;  in  uno  enim  exemplo  eam  in 
sanguine  post  mortem  collecto,  in  duobus  autem  in  san- 
guine vivis  hominibus  detracto  detexit.  Tali  modo  si- 
mul Chr istis on  illa  ratiocinia  confirmat,  quae  Pre- 
vost  et  Dumas  ex  ingeniosis  suis  experimentis  circa 
animalia  factis,  quorum  renes  exciderant,  contenderunt, 
uream  nempe  non  in  renibus  gigni,  sed  jam  paratam 
sanguini  inesse,  et  per  haec  organa  tantummodo  eliminari. 
SYMPTOMATA  GENERALIA  MORBI. 

Hujus  morbi  symptomata  iis  fere  similia  sunt,  quae 
' cetera  renum  vitia  comitantur;  quaedam  vero  ex  his  in 
hoc  morbo  quam  in  aliis  graviora,  et  alia  quaedam  huic 
soli  propria  esse  videntur. 

Secundum  observationes  Gregory  et  Christison 
raro  ante  pubertatem  hic  morbus  aliquem  adoritur,  atque 
inter  sexaginta  novem  exempla  bis  tantum  ante  id  tem- 
pus occurrebat  morbus,  qui  in  plurimis  circa  aetatis  an- 
num quadragesimum  accedebat,  semel  etiam  nonagenarium 
virum  invasit. 

Qui  eo  laborant,  plerumque  faciei  colorem  habent 
pallidum  ad  flavum  luridum  revergentem,  praecipue  si 
morbus  longius  provectus  est.  Ab  horroribus  aliisque  fe- 
bris indiciis  hic  morbus  saepe  orditur;  haec  autem  quan- 
doque adeo  levia  sunt,  ut  ab  aegro  ipso  vix  sentiantur. 

Mox  dolor  aut  lassitudo  quaedam  lumborum  prope  regio- 

l 

nem  renum  accedit,  pressione  augescens.  Idem  saepe  in 
superiore  abdominis  parte  occurrit.  Aliis  in  casibus  in 
dextro  hypochondrio  solo  integro  et  sano  prorsus  jeci- 
nore,  dolor  existit.  Diarrhoea,  nausea  vomitusque  fre- 
quentia admodum  symptomata  sunt,  morbo  adhuc  recenti 
occurrunt  atque  plerumque  per  totum  morbi  decursum 
perstant.  Interdum  haec  admodum  molesta  sunt,  saepe 
enim  recurrentia  vires  aegri  consumunt.  Macies  haud  exi- 
gua hunc  morbum  comitatur  et  plerumque  eo  major  est, 
quo  diutius  hic  perstitit.  Urina,  ut  jam  annotavimus,  in 
hoc  morbo  multum  mutata  est,  et  quod  ad  hanc  partem 
attinet,  id  tantum  adjiciendum  restat,  dysuriam  haud  mo- 
dicam urgere , et  tali  in  casu  urinam  saepe  cruentam 

esse , et  frequenter  exiguas  ejus  portiones  reddi.  Oe- 
dema circa  talos  inter  frequentiora  symptomata  pertinet. 
Hoc  quoque  recenti  morbo  occurrit,  et  nisi  coercetur, 
oedema  paulatim  adscendit,  donec  tandem  totum  corpus 
intumescit,  cavaque  serosa  haud  parum  serosi  humoris 
continent.  Multis  in  casibus  nullus  hydrops  cujuslibet 
formae  adest,  et  e quadraginta  quinque  exemplis  a G re- 
go ry  observatis  in  viginti  nullus  hydrops  erat.  Saepe 
procedente  hoc  malo  capitis  affectiones,  epilepsia  et  apo- 
plexia, occurrunt. 

A lenta  renum  inflammatione  hoc  malum  originem 

/ 

trahere  creditur.  Saepe  quoque  cum  aliis  inflammationi- 

•# 

bus,  saepissime,  quod  Bright  observavit,  cavorum  sero- 
sorum, complicatur.  Quod  tamen  neutiquam  cum  expe- 
rientia auctorum  Christison  et  Gregory  consentit; 
namque  in  casibus  ab  his  observatis  inflammatio  mem- 
branae mucosae  bronchiorum  frequentissime  visa  est. 
Jecur  quoque  et  cor  saepe  una  cum  renibus  laborant. 
Has  autem  complicationes  hic  recensere  in  animo  non  est. 

Singularia  haec  symptomata,  vel  omnia  simul  adesse 
queunt;  nihilominus  diagnosis  certa  constitui  nequit,  nisi 
simul  spectata  urinae  conditione,  quae  unicum  praebet 
morbi  indicium. 


MEDENDI  RATIO. 


Ia  hoc  morbo,  praecipue  ineunte,  sanguinis  detra- 
ctio multum  valuit,  nec  semper  in  hoc  remedio  adhibendo 
pulsum  habere  oportet  ducem;  saepe  enim  venaesectio 
profuit,  ubi  pulsus  naturali  prorsus  modo  micabat.  Cu- 
curbitulae cruentae  et  hirudines  lumbis  admotae  multum 
profuerunt  in  iis  praesertim  casibus  , ubi  sanguinem  e 
brachio  mittere  non  licebat.  Tunc  quidem  potissimum 
missio  sanguinis  valuit,  cum  brevi  post  ejus  detractionem 
quantitas  albuminis  in  urina  vel  imminuta  fuit  vel  e toto 
evanuit.  Sanguinis  detractione  autem  quibusdam  in  exem- 
plis solidorum  in  urina  quantitas  augeri  videbatur;  cujus 
rei  documentum  casus  ab  Christison  observatus  praebet. 
Antequam  sanguinis  unciae  sedecim  detractae  erant,  gra- 
vitas specifica  urinae  1016,3,  et  solidorum  39,3  in  par- 
tibus mille  erant.  Post  sanguinem  missum  gravitas  spe- 
cifica urinae  1019,1,  et  solidorum  46,5  in  mille  partibus 
fuerunt. 

Purgantia  salina  fuerunt  utilia  in  curatione  antiphlo- 
gistica,  quam  in  hoc  morbo  adhiberi  saepe  necesse  est. 

Diuretica  saepe,  praecipue  ad  quemlibet  hydropem  tollen- 

dura  profuerunt.  Horum  utilissimum  fuit  cremor  tartari, 
cum  majoribus  portionibus  aquae  adhibitus.  Scilla  cum 
opio  et  hyoscyamo  conjuncta  nonnunquam  utile  obtulit 


remedium,  et  digitalis  dum  aliis  profuit,  aliis  narcoticum 
effectum  praestando  multum  nocuit.  Aliis  in  casibus  chi- 
uinum  sulphuricum  cum  scilla,  in  aliis  uva  ursi  profuit. 
Raro  hydrargyrum  salutare  observatum  est,  plerumque 
aliorum  remediorum  bonis  effectibus  obstitit;  semper  cau- 
tissime est  adhibendum,  quoniam  effectus  suos  in  hoc 
morbo  plerumque  citissime  et  vehementissime  edit. 

Morbus  raro  ex  toto  sanatus  esse  videtur;  sive  hac 
sive  alia  qualibet  adhibita  curandi  methodo,  quae  quidem 
ad  mitiganda  symptomata,  non  ad  morbum  sanandum  va- 
luit. Quodsi  enim  multum  mutatur  renum  structura,  non 
potest  fieri,  ut  morbus  radicitus  sanetur,  quum  scilicet 
secretorius  apparatus  revera  deleatur. 


i 


VITA. 


Iligo  Francis  cus  Jansen,  catholicae  con- 
fessioni addictus,  Papenburgi,  in  terris  Frisorum 
orientalium  oppido,  anno  millesimo  octingente- 
simo decimo  secundo  die  decimo  septimo  m. 
Augusti  natus  sum  patre  Antonio  Jansen, 
matre  Constantina  egente  Jeibman,  quos 
jam  dudum  mortuos  valde  lugeo.  Anno  hujus 
saeculi  decimo  nono  parentes  Bochumiam 
Guestphaliae  oppidum  migrarunt,  ubi  eruditionis 
primordia  accepi.  Tunc  per  quatuor  annos  gy- 
mnasium Reckliughusanum  frequentavi.  Maturi- 
tatis testimonium  adeptus  literarum  universitatem 
Ludovicianam  Gissensem  petii  anni  tricesimi  hu- 
jus saeculi  semestri  hiberno.  Ibi  a rectore  ma- 
gnifico 111.  Adrian  in  civium  academicorum  nu- 
merum sum  receptus,  atque  hosce  illustrissimos 
et  clarissimos  praeceptores  habui:  III.  Ililde- 
brand  de  logice,  111.  Wilbrand  de  anatomia, 
zoologia,  bcitanice  et  physiologia;  111.  Wer- 
liekinck  de  anatomiae  partibus  singulis  et  ana- 
tomia comparata,  et  de  mineralogia,  idem  mihi 
fuit  dux  in  arte  cadavera  dissecandi,  III.  Schmidt 
et  Cei.  Buffde  physice,  III.  Liebig  de  che- 
mia, 111.  Vogt  de  pharmacodynamice,  111.  Bal- 
ser  de  pathologia  speciali,  111.  Ritgen  de  chi- 
rurgia operativa  et  de  arte  obstetricia,  Cei. 
Trapp  de  chirurgia.  Praeterea  in  exercitatio- 
nibus clinicis  medicis  et  ophthalmiatricis  III.  Bal- 


ser,  in  clinicis  chirurgicis  et  obstetriciis  111. 
Ritgen  milii  duces  fuerunt. 

Exeunte  autumno  anni  mdcccxxxvi.  Beroli- 
num  profectus  a rectore  magnifico  111.  Heffter 
inter  cives  academicos  receptus  et  a decano  spe- 
ctabili Bl.  Wagner  medicinae  studiosis  adscri- 
ptus  scholas  clinicas  frequentavi  Cei.  Barez, 
111.  Bartels,  111.  Jungken,  111.  Rust,  Cei. 
W o 1/f. 

Omnibus , quos  dixi , viris  summas  habeo 
gratias  semperque  habebo. 

Jam  vero  tentaminibus  tam  philosophico  quam 
medico  et  examine  rigoroso  superatis,  disser- 
tatione et  thesibus  rite  defensis,  spero  fore,  ut 
summi  in  medicina  et  chirurgia  honores  mihi 
tribuantur. 

T H E S E S. 


1.  Inflammatio  est  vis  vitalis  adaucta. 

2.  Existunt  congestiones  activae. 

3.  Crusta  pleuritica  neque  venaesectionis  repe- 
titionem indicat,  neque  ejus  absentia  illam 
instituendam  non  esse,  docet. 

4.  Hydrops  non  est  morbus  sed  symptoma. 

5.  Paracentesis  abdominis  nou  est  rejicienda. 


